stanford-oval/wikipedia huggingface dataset:
שרק השלישי
תקציר העלילה

הסרט מתחיל כאשר הנסיך מקסים, הנבל הראשי של הסרט, מציג מחזה על שרק והצלת הנסיכה. לאחר הצגת המחזה, שלא הצליחה, בורח מקסים לאחורי הקלעים. שם מתאבל מקסים על אימו (דמותה היא דמות הנבל מהסרט השני). מקסים נשבע לנקום בשרק. מקסים הולך לפונדק הנבלים שם מגייס כמעט את כל הנבלים מהאגדות, לצאת ולנקום את נקמתם בגיבורי האגדות. לאחר הסרט השני, ממלכת "הרחק, הרחק מכאן" נותרה תחת המלך הארולד שהפך לקרפד. כאשר המלך גוסס, על שרק ופיונה לכהן כמנהיגי הממלכה. כאשר השניים מודיעים על אי רצונם בתפקידים אלו, המלך מטיל על שרק, פיונה, החמור והחתול את משימת מציאת היורש של הממלכה. פיונה ההריונית נשארת בממלכה בעוד החתול, חמור ושרק יוצאים למסע. פניהם מועדות אל עבר צדה אחר של הממלכה, במקום בו ארתי, אחיינה של המלכה ליליאן, עומד לסיים את התיכון. על הקבוצה מוטלת המשימה לשכנע את הנער המרדן, אשר יהפוך בעתיד למלך ארתור, לתפוס את מקומו כמלך הממלכה. אם לא יצליחו לשכנע אותו לתפוס את מקומו כמלך הממלכה - זוג העוגים הנשוי והחמור לא יוכלו לחזור אל ביצתם, ולחיות את חייהם השקטים. בינתיים בממלכה, הנסיך מקסים מתכנן מהפכה צבאית, כששרק מרוחק ולא יכול לפקד על צבאות הממלכה. בתגובה לכך, פיונה מארגנת ארגון מחתרתי-לוחמני, הכולל את כל נסיכות הממלכה, אשר נאבקות בנסיך ומנסות לשמור על הממלכה בדרך הטובה ביותר, זאת עד לשובם של שרק, החמור, החתול ו"היורש". בסוף הסרט נולדים לשרק ולפיונה שלישייה של עוגים. השניים חוזרים לחיות את חייהם בביצה כהורים טריים.
צוות מדבבים

| דמות | מדבב/ת באנגלית | מדבב/ת בעברית |
| --- | --- | --- |
| שרק | מייק מאיירס | יובל דור |
| הנסיכה פיונה | קמרון דיאז | שרונה נסטוביץ' |
| החמור | אדי מרפי | ליאור כלפון |
| החתול במגפיים | אנטוניו בנדרס | אסף פריינטא |
| המלכה ליליאן | ג'ולי אנדרוז | יעל עמית |
| המלך הארולד | ג'ון קליז | אלברט כהן |
| הנסיך מקסים | רופרט אוורט | איתי טיראן |
| הנסיך ארתור (ארתי) | ג'סטין טימברלייק | עפר שכטר |
| פינוקיו | קודי קמרון | שרון כהן |
| ג'ינג' | קונראד ורנון | שמחה ברבירו |
| מייבל | רג'יס פילבין | יותם זילברמן |
| מרלין הקוסם | אריק איידל | אוהד שחר |
| קפטן הוק | איאן מקשיין | יחזקאל לזרוב |
| שלגיה | איימי פולר | טלי אורן |
| היפהפייה הנרדמת | שרי אוטרי | הדר שחף-מעיין |
| רפונזל | מאיה רודולף | עדי קוזלובסקי |
| סינדרלה | איימי סדאריס | מיכל רובין |
| סר לנסלוט | ג'ון קרסינסקי | יגאל שדה |
| דוריס - האחות המכוערת | לארי קינג (ארצות הברית), ג'ונתן רוס (בריטניה) | אריה צ'רנר |
רוני וייס

| --- | --- |

רוני וייס - פברואר 2016
 לידה:  28 באפריל 1953 (בן 71) תל אביב
 מוקד פעילות:  ישראל ישראל
 תקופת הפעילות:  מ-1971
 עיסוק:  מלחין   מעבד מוזיקלי   מנצח
 סוגה:  זמר עברי   רוק   פופ
 דף הבית
רוני וייס (נולד ב-28 באפריל 1953) הוא מלחין ומעבד מוזיקלי, מנהל מוזיקלי ומנצח על הפקות רבות בישראל ומחוצה לה החל משנות ה-70 של המאה ה-20.
ביוגרפיה

וייס נולד בתל אביב, ושנות ילדותו עברו עליו ברמת גן בבית הספר היסודי "יהלום" ובבית הספר התיכון "אוהל שם". בגיל 5, החל ללמוד נגינה בקונסרבטוריון "אנזאגי" ובגיל 13 למד מוזיקה אצל המוזיקולוג ד"ר צבי קרן. בגיל 17, התפרסם ברדיו שירו הראשון "זר כדי לומר שלום", בביצוע עומסי זכריה בפסטיבל הזמר תל אביב (1970). בשירות הצבאי שימש מנהל מוזיקלי ומעבד של להקות צה"ל, (דבר שהיווה תקדים באותה עת). הלהקה הראשונה, שאיתה עבד רוני וייס הייתה להקת פיקוד הצפון בתוכנית "רוח צפון" (1972), במאי הלהקה היה שמעון ישראלי. תוך כדי העבודה עם שמעון ישראלי, הציע הלה לוייס, לשמש גם כמנהל המוזיקלי של תוכניתו "ציפורים בראש" (1973). מאותו הזמן, החלה הקריירה המוזיקלית האזרחית שלו לפרוח. תוך כדי השירות הצבאי עבד בשוק הפרטי, ברדיו, בתיאטרון ובהקלטת תקליטים. במקביל, למד באוניברסיטת תל אביב מוזיקה ומוזיקולוגיה, לימודי קולנוע וב.א. כללי.
כשהיה בן 20 פנה אליו מוטי קירשנבאום והציע לו להצטרף לצוות יוצרי תוכנית הטלוויזיה "ניקוי ראש", כמלחין, מעבד ומנהל מוזיקלי. ב"ניקוי ראש" בוצעו בעיבודו למעלה מ-70 שירים ופרודיות, כאשר יותר ממחציתם הולחנו על ידו (הקטע הידוע מכולם הוא הפרודיה על פסטיבלי הזמר "רק ירושלים 02"). התוכנית זכתה בפרס ישראל.
רוני וייס נשוי לאירית ומתגורר במושב שפר.
שנות ה-70 וה-80

וייס הלחין שירים רבים ללהקות ולזמרים רבים, שימש כמנהל מוזיקלי לאמנים, הרכבים שונים וניצח על מבחר רב של תזמורות בישראל ומחוצה לה.
שנות ה-70 וה-80 > עיבוד והפקה מוזיקלית

וייס עיבד והפיק מוזיקלית עשרות תקליטים ושירים לאמנים ישראלים: אילנית, הגשש החיוור, אבי טולדנו, צביקה פיק, אריק לביא, דורית ראובני, רוחמה רז, גידי גוב ורבים אחרים. כמו כן היו לו הפקות בולטות: "אין לי רגע דל" עם רבקה מיכאלי ועיבוד "חלומות" של רוחמה רז; שנת 1977 עיבד עבור ג'קי אלקיים את "שיר המנון למכבי תל אביב" (השיר זכה במקום ה-9 בדרוג 20 שירי הספורט הגדולים בישראל).
הוא הלחין והפיק עשרות תשדירי פרסום. בשנת 1984 הפיק את תשדירי הבחירות ברדיו לכנסת ה-11, של מפלגת "המפד"ל", עם הזמריר שהלחין "בלי אבל".
שנות ה-70 וה-80 > מנהל מוזיקלי

כיהן כמנהל מוזיקלי של פסטיבלי הזמר והפזמון, פסטיבלי ילדים, פסטיגלים ותחרויות קדם - אירוויזיון; שימש כמנהל המוזיקלי של אילנית, רבקה מיכאלי, עופרה חזה, אריק לביא ודודו פישר; בשנת 1982 הקים את להקת "איזולירבנד" במיוחד לכבוד הקדם-אירוויזיון, נמנה עם חבריה וכתב את שיריה.
שנות ה-70 וה-80 > ניצוח

בנוסף להיותו מלחין, מנהל מוזיקלי, מעבד ומפיק מוזיקלי הופיע וניצח על תזמורות בישראל ומחוצה לה, בפסטיבלים ובאירועים מיוחדים. בין הופעותיו ניתן למנות את הניצוח על התזמורת בפסטיבלי הזמר לשירי ילדים - פסטיבל מספר 9, 16 ו-17 (1987,1985,1978); עיבודים וניצוח על תזמורת מwren לLondon Symphony Orch ועשרות משתתפים באולם רויאל אלברט הול (Royal Albert Hall of Arts and Sciences) (1988); ב-1989, ניצח על תזמורות שונות בעולם: התזמורת הסימפונית של פסטיבל טוקיו בשעה שצפו מאות מיליוני צופים. השיר "אם ננעלו" בביצועה של עופרה חזה ובעיבודו, זכה במקום הראשון בפסטיבל; ערך קונצרט עם עופרה חזה בהפקת בצלאל אלוני ב-Palladium New York, בקונצרט פתיחה של פסטיבל מוזיקה; ניצח על קונצרט הפתיחה של המרכז היהודי במוסקבה, בהשתתפות דודו פישר, וכן ניצח על התזמורת בקונצרט במרכז האומנויות ברביקן (London Barbican) עם דודו פישר וזמרים נוספים.
שנות ה-90

בשנות ה-90 של המאה ה-20, המשיך וייס בפעילותו רבת ההיקף במוזיקה:
שנות ה-90 > מנהל מוזיקלי

ניהל מוזיקלית את הפקדת הגרסאות העבריות של סרטי וולט דיסני הקלאסיים כמו במבי, ספר הג'ונגל, היפה והחיה, אלאדין, מלך האריות, בת הים הקטנה, פוקהונטס, צעצוע של סיפור, הגיבן מנוטרדאם, הרקולס, אגדות ברווזים הסרט: אוצר המנורה האבודה ועוד. שימש כמנהל המוזיקלי של פסטיבלי הזמר ברשות השידור, פסטיבלי הילדים, פסטיגלים, פסטילדינו ופסטיזמר.
שנות ה-90 > ניצוח

בשנת 1990, התקיים בברלין פסטיבל Anna & Hanna - יצירה מקורית לתזמורת ושתי שחקניות, ההלחנה והניצוח על The Berliner Simpohnietta היו של רוני וייס; ובאותה שנה - עיבודים וניצוח על תזמורת ה-The Berliner Simpohnietta וזמרים ב-Opening Concert Berlin Festival of Jewish Culture; בשנת 1994, עיבד וניצח על קונצרט מיצירותיו של גרשוויין ב-Royal Festival Hall London בביצוע The Festival Concert Orchestra ובכיכובה של הזמרת האנגלייה Ruth Henshall; בשנת 1998, הופיע בסדרת הופעות ב-11 בתי אופרה בגרמניה במסגרת Israel Feirt Jubilium; וכן עיבודים וניצוח על הסימפונית של לונדון, זמרים ומקהלות באצטדיון ומבלי Wembley London – The Spirit of Israel.
במקביל להיותו מנהל המוזיקלי, ניצח על הפסקול הווקאלי של הגרסאות שהופקו בעברית לסרטי וולט דיסני.
וייס מנהל את הכנסֿ "מי אני שיר ישראלי", אשר מתקיים מדי שנה במחלקה למוזיקולוגיה באוניברסיטת בר-אילן, טקס הענקת פרס התיאטרון, ומופעי יובל לערים שונות.
שנות ה-90 > עיבוד למחזות זמר

בשנת 2010, עיבד מוזיקלית את ההצגה המוזיקלית המקורית "כוכבים נוצצים" ("ליכטיק ווי די שטערן"), ההצגה זכתה באותה שנה בפרס התיאטרון; "סיפור הפרברים", בתיאטרון הספרייה - בית צבי, (מיכה לבינסון) (2010); "צבא השמיים" ֿ חג המחזמר 2017 (אורי פסטר); "חבילות מאמריקה" (הלל מיטלפונקט) - תיאטרון הקאמרי (2021).
שנות ה-90 > ניהול מוזיקלי וניצוח

בשנת 2002, הוצג המחזמר "גבירתי הנאווה" על ידי משה יוסף הפקות והאופרה הישראלית, וייס שימש כמנהל המוזיקלי של המחזמר;  בנוסף, שימש כמנהל מוזיקלי ומנצח לפסקול הגרסה העברית של הסרט "נסיך מצרים" (חב' דרימוורקס - DreamWorks); ניהל תחרויות קדם-אירוויזיון, אחת מהן בשנת 2005; ניצח על התזמורת הסימפונית ירושלים במסגרת פסטילאדינו (2005); בשנת 2006 ניצח על סימפונט רעננה בטקס הדלקת המשואות בהר הרצל; ניהל מוזיקלית את ערב המחווה והמופע למרדכי זעירא, בפסטיבל "ימי זמר" בחולון (2011); בשנת 2012, ניהל מוזיקלית את מופע "40 שנה לאירוויזיון" של רשות השידור בהנחיית יגאל רביד ולוסי אהריש. שנת 2014 - ניצוח על התזמורת הסימפונית ירושלים, בקונצרט מיוחד של יצירות ממחזות מוזיקליים בעיבודו; וייס שימש כמנהל המוזיקלי של מופע סיום הכנס "מי אני שיר ישראלי" באוניברסיטת בר-אילן בשנת 2014, כאשר הוענק ליוצרת רחל שפירא אות הוקרה על מפעל חיים מטעם נשיא האוניברסיטה פרופ' דניאל הרשקוביץ; בשנת 2015, חזר וייס לעבוד עם מוטי קירשנבאום בהלחינו את המוזיקה להצגה "רואים את הסוף", הצגתו האחרונה של קירשנבאום; הוא ניהל מוזיקלית גם "מי אני שיר ישראלי" באוניברסיטת בר-אילן בשנים 2016 ו-2021; ניצח בשנת 2016 במופע נוסף המצדיע לפסטיבל הזמר והפזמון של הערוץ הראשון שהתקיים בטלוויזיה; בשנת 2017, ניצח בערב גאלה על התזמורת הסימפונית של ויניפג (Winnipeg Symphony Orchestra), קנדה. הזמרים בערב זה היו שלומית אהרון ויבגני שפובלוב; השנה, שנת 2021, ניהל מוזיקלית ועיבד את מופע המחווה לאבי קורן בחולון.
פסטיבלים

● בשנת ה-70 למדינת ישראל (2017), העלו רוני וייס והזמרת אילנית, שאותה הוא מלווה שנים רבות, מופע מרגש, שכלל את להיטיה הגדולים של אילנית. המופע התקיים במסגרת "פסטיבל צלילים במדבר 20".
● רבקה מיכאלי - "פסטיבל אישה", 2021 (ניהול מוזיקלי).
מפגשים מוזיקליים

לאחרונה (2021), יצא רוני וייס עם תוכנית משלו בשם "זה הרגע". תוכנית שהיא ערב שירים, סיפורים, הומור וסאטירה. ערב שבו מגישים רוני ואורחיו את שיריו: "לעולם בעקבות השמש", "מלודי", "זה הרגע לאהוב", וכן שירים הומוריסטיים וסאטיריים שכתב לתוכניות רבות, להצגות ולאמנים רבים.
הוקרה

ערב הוקרה נערך לכבודו בראש העין.
״לעולם בעקבות השמש״, מחווה למוזיקאי, המלחין והמעבד רוני וייס, 19 אפריל 2024,  בבית היוצר של אקו״ם.
חברות ותפקידים

חברת ההפקות "הפקות 2001 בע"מ" (החברה עסקה בהפקת תקליטים בארץ); ניהול חברת ההפקות "פיקדילי מיוזיקל" בלונדון (עסקה בהפקת תקליטים); ניהול חברת "גספר ש. וייס", חברה משפחתית אשר ייצגה בארץ חברות בתחום טכנולוגיה והנדסה כללית ותעופתית; ניהול חברת הסטארט-אפ MEDIA.U.R; כיהן כחבר דירקטוריון אקו"ם במשך 6 שנים וייצג את אקו"ם באיגוד המלחינים העולמי CIAM; שימש ראש קרן הרווחה של אקו"ם.
דיסקוגרפיה

לרוני וייס 156 שירים וקטעים המקובצים ב-9 תקליטורים, הכוללים אוספי להיטים, שירי תיאטרון, שירי "ניקוי ראש", שירי ילדים וקטעים אינסטרומנטליים. האוסף הועבר לתחנות הרדיו ולתקשורת בלבד. לדברי וייס, הקהל אינו קונה היום אלבומים, ואפשר למצוא הכל באינטרנט.
תקליטים בחו"ל:
● "London Symphony Orchestra Musical Highlights,"Showstoppers - הוקלט בלונדון.
● "Ruthie Henshall Sings Gershwin - "Love is here to stay הוקלט בלונדון.
● "Let's sing together"-American Classics - הוקלט בניו יורק.
● "Standing where you are", דודו פישר – הוקלט בתל אביב.
תקליטים בארץ:
● אוסף שירי ניקוי ראש - חלק א'.
● אוסף שירי ניקוי ראש - חלק ב'.
● רוני וייס ותזמורת "עלי כותרת" (1978).
● ישן וגם נחר (1983) - להקת "איזולירבנד".
● אוסף הקטעים האינסטרומנטליים (האוסף הוקדש לזכרו של עמי פרנקל ז"ל).
● אוסף שירי התיאטרון.
● רוני וייס, 45 שנות יצירה (20 השנים הראשונות, 1990-1970).
הערות שוליים

↑   זר בכדי לומר שלום, סרטון  באתר יוטיוב, אוגוסט 1970
1 2 3  יעקב בר-און, ‏היוצר רוני וייס מספיד את קדם־האירוויזיון והפסטיגל, באתר מעריב אונליין, 10 ביוני 2016
1 2 3 4 5 6 7  רוני וייס, באתר רוני וייס
↑  שוקולד מנטה מסטיק, באתר האתר של מתי כספי
↑  זה טוב זה טוב, באתר פיזמונט
↑  גיל נסע לחו"ל, באתר פיזמונט
↑  דודי פטימר, ‏מלחין הלהיט של עומר אדם ("לעולם בעקבות השמש") חושף דעתו על הביצוע, באתר מעריב אונליין, 15 ביולי 2019
↑  דודי פטימר, ‏הסיפורים שמאחורי השירים: כוכבי פסטיבל שירי הילדים חוזרים אחורה בזמן, באתר מעריב אונליין, 9 בינואר 2021
↑  רועי רוזנטל, פרומו, קול מן העבר, באתר nrg‏, 12 בספטמבר 2007
↑  השיר שלנו: 20 שירי הספורט הגדולים בישראל, באתר ערוץ הספורט, 18 במאי 2019
↑  ישראל מחוברת, רוני וייס שר ומארח בשידור חיי מבית היוצר, באתר פייסבוק
↑  נוסטלגיה מוזיקלית, פסטיבל הזמר והפזמון, באתר המועצה לקידום המורשת הישראלית
↑  ירעם נתניהו, רוני וייס, המעבד המוזיקלי של סרטי דיסני, מספר על העבודה לצד שפרירה זכאי; ואלון אופיר בסיפור קנאה, באתר youtube, ‏12 אוגוסט 2021
↑  "כוכבים נוצצים" ("ליכטיק ווי די שטערן"), באתר תיאטרון היידיש שפיל (ביידיש)
↑  מרב יודילוביץ', ורדי ולבינסון עושים את "סיפור הפרברים", באתר ynet, 3 באוקטובר 2010
↑  דינה גלוכמן, חוזר ובגדול: פסטיבל חג המחזמר חוגג חמש, באתר פרוגי, ‏3 דצמבר 2017
↑  מפגש של יוצרי קולנוע ומוסיקאים מהגליל עם רוני וייס, באתר הרשות לפיתוח הגליל
↑  מיכאל הנדלזלץ, האדרת הנאווה, באתר הארץ, 16 ביולי 2002
↑  איתי שטרן, התפנה לה מקום, באתר nrg‏, 25 בדצמבר 2005
↑   ה"פסטילאדינו" יוצא לדרך, באתר וואלה, 7 בספטמבר 2005
↑  חנה כהן, טקס הדלקת המשואות תשס"ו - תוכניה
↑  אור ברנע, מחוות לרחל שפירא ומתי כספי ב"ימי זמר", באתר ynet, 15 במרץ 2011
↑  רועי יולדוס רוזנצוייג, ‏40 שנה לישראל באירוויזיון: דנה היתה חביבה, יזהר כהן הקפיץ, באתר ‏מאקו‏, 2 במאי 2012
↑  רוני וייס והתזמורת הסימפונית ירושלים - מחזות זמר (חלק א'), באתר YouTube, ‏19 נובמבר 2014
↑  מחווה לנעמי שמר, הוקרה לרחל שפירא, באתר ynet, 12 ביוני 2014
↑  "ושוב נצאה אל הדרך", הכנס השבעה-עשר "מי אני? שיר ישראלי!", באתר אוניברסיטת בר-אילן
↑  ברק חננאל, ימי פסטיבלי הזמר והפזמון (2016), באתר אישים
↑  The Winnipeg Symphony Orchestra 2017 NEGEV GALA, שלומית אהרון העמוד הרשמי, ‏17 מאי 2017
↑  באביב את תשובי חזרה מופע מחווה לאבי קורן, באתר עירית חולון, ‏39 מרץ 2021
↑  פסטיבל צלילים במדבר 20 (תוכנייה), באתר רמת הנגב, שדה בוקר, מרכז בן גוריון, ‏16-13 דצמבר 2017
↑  פסטיבל אישה, באתר תיאטרון חולון, ‏13-8 מרץ 2021
↑  רוני ויס - "זה הרגע", באתר בית היוצר
↑  ערב הוקרה מרגש למלחין והמוזיקאי רוני וייס ובהשתתפותו, באתר עירית ראש העין
↑  רוני וייס, באתר הספרייה הלאומית
| --- | --- |
בקרת זהויות :  NLI: 987007310905605171  ISNI: 0000 0003 5983 8126  LCCN: n2010027818  MusicBrainz: ebfa66fc-c33d-4471-93c4-fa63abdeb13f  VIAF: 222793898   WorldCat (עם VIAF): 222793898
שגיא שטיגמן

נבחרת ישראל בשחייה ליד הגדר הטובה, חורף 1989.

מימין למעלה - אירית אפרתי, רוית אלון, המאמן חנן גלעד. באמצע מימין - המנהל דוד סיבור, סהר אלוני, איריס קומן, מיכל אמין, רויטל וילנאי, תמי לוין, הדס פדה, עינת גבאי, אורת בש. למטה מימין - גלעד רפאלי, יואב ברוק, רזיאל רימר, אליאב טל, שגיא שטיגמן, שגב פורת, ערן הירש, ברק עטר וכרמל לויתן
שגיא שטיגמן (נולד ב-9 במרץ 1968) הוא שחיין עבר, אלוף ישראל ושיאן ישראל בשחייה. בעל שתי מדליות (כסף וארד) מהמכביה השלוש עשרה (1989).
ביוגרפיה

שגיא שטיגמן נולד וגדל בקיבוץ רמת השופט. הוא התאמן בקבוצת השחייה של הפועל מגידו, בהדרכתו של דני דקל. בגיל 15 עבר לקיבוץ גבעת חיים איחוד ולמד בבית הספר בשפיים. הוא התאמן בקבוצת השחייה של הפועל גש"ם תחת הדרכתו של גרשון שפע.
אחיו הגדול הוא השחיין האולימפי אייל שטיגמן.
ביוגרפיה > 1984

בתחרות שנערכה בגבעת חיים איחוד באפריל 1984 קבע שטיגמן ביחד עם רביעית גש"ם, זוהר גלילי, עידו שפירא ויואב אמירי במשחה ל-4x50 מטר מעורב, שיא ישראלי חדש לבוגרים של 1:53.86 דקות, שיפור לשיא של הפועל עמק יזרעאל (1:54.18 דקות).
ביוגרפיה > 1985 > המכביה ה-12

בתחרויות השחייה של המכביה ה-12 שנערכו בבריכה השחייה של אוניברסיטת תל אביב ביולי 1985 סיים שטיגמן במקום רביעי במשחה ל-200 מטר חזה, בשלב המוקדמות הוא קבע שיא ישראלי חדש לגילאי 18 של 2:30.80 דקות. אייל אחיו, זכה במדליית זהב בשיא ישראלי חדש של 2:25.20 דקות ובמקום חמישי במשחה ל-100 מטר חזה, בשלב המוקדמות הוא קבע שיא ישראלי חדש לגילאי 17 בתוצאה של 1:08.47 דקות, אייל אחיו זכה במדליית זהב בשיא ישראלי ושיא מכביה חדש של 1:05.62 דקות.
באליפות ישראל בשחייה שנערכה בווינגייט בסוף חודש אוגוסט אותה שנה זכה שטיגמן בשתי מדליות, כסף וארד. מדליית כסף, במשחה ל-100 מטר חזה בתוצאה של 1:08.97 דקות, אחרי אחיו אייל שטיגמן (1:05.78 דקות) ולפני יוחאי ליפשיץ (1:09.38 דקות). מדליית ארד, במשחה ל-200 מטר חזה, אחרי אחיו אייל (2:25.80 דקות) ויוחאי ליפשיץ.
ביוגרפיה > 1986 > אלוף ישראל

באליפות ישראל בשחייה (בריכת 25 מטר) שנערכה בנהריה בפברואר 1986 זכה שטיגמן בשתי מדליות זהב במשחה ל-100 מטר חזה בשיא ישראלי חדש שלגילאי 18 של 1:7.47 דקות, לפני עופר הופמן ממכבי חיפה (1:08.63 דקות) ואמיר גולן ממכבי תל אביב (1:08.83 דקות) ובמשחה ל-200 מטר חזה בתוצאה של 2:27.69 דקות, לפני אמיר גולן (2:27.96 דקות).
באליפות ישראל בשחייה שנערכה בווינגייט באוגוסט 1986 זכה שטיגמן ב-4 מדליות, 2 זהב ו-2 ארד. מדליות זהב, במשחה ל-100 מטר חזה בשיא גילאי 18 חדש של 1:08.06 דקות, לפני אלון קובל (1:11.14 דקות) ואמיר גולן (1:11.37 דקות), שניהם מהפועל הוד השרון בית ברל ובמשחה ל-200 מטר חזה בתוצאה של 2:31.55 דקות, לפני אמיר גולן (2:34.17 דקות) ועומר הופמן ממכבי חיפה (2:37.46 דקות). מדליות ארד, במשחה ל-50 מטר חופשי בתוצאה של 25.08 שניות, אחרי רזיאל רימר (24.61 שניות,) ויוסי אפל (25.04 שניות) ובמשחה ל-200 מטר מעורב אישי בתוצאה של 2:12.94 דקות, אחרי יוחאי ליפשיץ (2:11.73 דקות) ואמיר שטרנפלד (2:12.54 דקות).
ביוגרפיה > 1987

בתחרות "שמונה האומות" שנערכה באנטוורפן, בלגיה ביולי 1987 זכה שטיגמן בשתי מדליות, כסף וארד. מדליית כסף, במשחה שליחים 4x200 מטר חופשי ביחד עם ערן הירש, שגב פורת ואחיו אייל שטיגמן בתוצאה של 7:54.21 דקות. מדליית ארד, במשחה שליחים 4x100 מטר חופשי בתוצאה של 3:34.80 דקות, כשחיין ראשון הוא קבע שיא אישי חדש של 53.75 שניות.
באליפות ישראל שנערכה בווינגייט בסוף אוגוסט אותה שנה הוא זכה במדליית זהב, במשחה ל-100 מטר חזה בתוצאה של 1:08.28 דקות, לפני גלעד חן שקבע שיא ישראלי חדש לגילאי 16 של 1:09.24 דקות ואלון קובל (1:10.60 דקות).
ביוגרפיה > 1989 > המכביה ה-13

בתחרויות השחייה של המכביה ה-13 שנערכו בבריכה השחייה של אוניברסיטת תל אביב ביולי 1989 זכה שטיגמן בשתי מדליות, כסף וארד. מדליית כסף במשחה שליחים 4x100 מטר מעורב בשיא ישראלי חדש של 3:53.93 דקות, ביחד עם ערן גרומי, אמיר שטרנפלד ויואב ברוק. שגיא שחה במשחה שליחים לאחר שאחיו אייל הושעה מנבחרת ישראל. ההשעיה באה לאחר שהפר את הוראות ראשי הנבחרת הישראלית כשהופיע לבוש בציוד ספורט של חברה מתחרה לזו שנתנה חסות לנבחרת. נוסף לכך, הוא חילק על דוכן המנצחים חולצות של החברה אותה הוא ייצג. מדליית ארד, במשחה ל-200 מטר חזה בתוצאה של 2:26.17 דקות, אחרי סידני אפלבוים מבלגיה שקבע שיא מכביה חדש של 2:22.01 דקות וסמואל שוורץ מארצות הברית (2:24.39 דקות). נוסף לכך, הוא סיים במקום חמישי במשחה ל-100 מטר חזה בתוצאה של 1:07.48 דקות.
ביוגרפיה > 1990

בתחרות השחייה "שמונה האומות" שנערכה באוסלו, נורווגיה באפריל 1990 סיים שטיגמן במקום שביעי במשחה ל-200 מטר חזה בתוצאה של 2:31.91 דקות, במקום שמיני במשחה ל-50 מטר חופשי בתוצאה של 25.28 שניות ובמקום שביעי במשחה שליחים 4x100 מטר חופשי בתוצאה של 3:37.85 דקות.
חייו האישיים

נשוי ואב לשני ילדים. מתגורר יחד עם משפחתו בתל אביב ועובד כמנהל מכירות בחברה שהקים.
הערות שוליים

↑  שחייני גמ"ש קבעו שיא שליחים, מעריב, 16 באפריל 1984
↑  אלכס פרסלמן, תודה, אייל - גם לישראל יש זהב במים, מעריב, 21 ביולי 1985
↑  אלכס פרסלמן, החזה של אייל עטור זהב, מעריב, 22 ביולי 1985
↑  התוצאות, מעריב, 21 באוגוסט 1985
↑  אלכס פרסלמן, שיא מצויין לשגב פורת ב-200 חתירה, מעריב, 21 בפברואר 1986
↑  אלכס פרסלמן, פורת מחק את גניאל מהטבלה, מעריב, 23 בפברואר 1986
↑  אלכס פרלסמן, חן שכטר - זהב עם יד אחת, מעריב, 7 באוגוסט 1986
↑  אלכס פרלסמן, שיא ישראלי כמתנת פרידה מהחברים, מעריב, 8 באוגוסט 1986
↑  אלכס פרלסמן, אליפות השחייה - כל התוצאות, מעריב, 8 באוגוסט 1986
↑  אלכס פרלסמן, זוהר בריכה - גלילי שבר השיא ב-100 גב, מעריב, 10 באוגוסט 1986
↑  סוף השבוע בבריכה, מעריב, 10 באוגוסט 1986
↑  אלכס פרלסמן, שממון איכותי ביום הראשון באליפות השחיה, מעריב, 27 באוגוסט 1987
תוכינון גבנוני

| תוכינון גבנוני |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: דקראים
תת־סדרה:: דמויי-שפתן
משפחה:: שפתוניים
סוג:: Chlorurus
מין:: תוכינון גבנוני
שם מדעי
 Chlorurus gibbus ‏ראפל, 1829

תוכינון גבנוני (שם מדעי: Scarus gibbus) הוא מין של דג ממשפחת התוכינונים החי באזור האינדו פסיפי מים סוף עד לטאיוואן וים סין הדרומי וכן בחלק מאיי האוקיינוס השקט בעומקים של 2 עד 30 מטרים.
אורכו של דג זה 70 סנטימטרים והוא חי לבדו או בקבוצות קטנות. הוא ניזון מאלמוגים אותם הוא מרסק לחתיכות. כמו קרוביו, גם בדג זה מתקיימת רמפרודיטיות קדם-נקבית.
צבע הצעירים ירוק-אפור עם שלושה פסים אפורים-צהובים. צבע הנקבות צהוב בטנן ירוקה עם כתמים אדמדמים על הקשקשים. שינוי המין מלווה במעבר לצבע כחול-טורקיז וצמחייה של בליטה על המצח.
דג זה תואר על ידי החוקר הגרמני אדוארד ראפל ב-1829.
שנה יוליאנית (אסטרונומיה)

שנה יוליאנית (באנגלית: Julian year, מסומן כ-aj) באסטרונומיה היא יחידת זמן המוגדרת כ-365.25 יממות בדיוק, כשבכל יממה 86,400 שניות. לכן, בשנה יוליאנית 31,557,600 שניות. יחידת זמן זו מקבילה לאורך השנה הממוצע שהיה נהוג בלוח היוליאני אולם שנה יוליאנית אינה מתייחסת ללוח זה או לכל לוח שנה אחר. היא גם לא מתייחסת לכל הגדרה אחרת של שנה.
בשנה יוליאנית משתמשים להגדרות זמן באסטרונומיה. למשל, זמן ההקפה של נפטון את השמש הוא 164.79 שנים יוליאניות.
ראו גם

שנה טרופית
ערך זה הוא קצרמרבנושא מדעי החלל. אתם מוזמנים לתרום לוויקיפדיה ו.
תוכן אלקטרוני כולל

תוכן אלקטרוני כולל או בכינוי הנפוץ שלו TEC (ראשי תיבות של Total Electron Content) הוא מדד כמותי חשוב במדידות הקשורות ליונוספירה של כדור הארץ.
TEC מייצג את סך האלקטרונים בין שתי נקודות לאורך גליל בעל שטח חתך של מטר מרובע אחד.
TEC משמעותי כאשר מנסים לקבוע נצנוץ,השהיית קבוצה ופאזה (גלים) בעיבוד אותות של מעבד גלי רדיו בתווך. 
TEC של היונוספירה מאופיין על ידי תצפיות של שינויי פאזה של גלים המשודרים מלוויינים הנמצאים מעל היונוספירה, בעיקר בשימוש של מערכות ניווט לוויינים. TEC מושפע באופן חזק מפעילות סולארית.
שרק וצוקוש

| --- | --- |
 הלוגו של שרק וצוקוש
 תקופת הפעילות:  2018–2021 (כ־3 שנים)
 סוגה:  היפ הופ ישראלי, טראפ
 חברת תקליטים:  תאקט רקורדס, NMC
 שיתופי פעולה בולטים:  סאבלימינל, טדי נגוסה, אודימן, עידן רז, מיכאל סוויסה
 חברים
 שרק (שי הורוביץ) צוקוש (עילי רביב)
 
שרק וצוקוש היו צמד היפ-הופ ישראלי. חברי הצמד הם שי הורוביץ (שרק) ועילי רביב (צוקוש).
היסטוריה

שרק וצוקוש שיתפו פעולה פעם ראשונה בשירו של שרק "הכי יפה שפגשתי" שיצא ב-16 ביולי 2018 אותו הפיק צוקוש וביצע שרק.
ב-12 בנובמבר 2018 הוציאו שרק וצוקוש את השיר הראשון שלהם ביחד, "אבא שלה" בשיתוף הראפרים הישראלים טדי נגוסה ואסקר. חודש לאחר מכן הוציאו את השיר "בראש שלי" בשיתוף הזמר עידן רז, השיר זכה להצלחה רבה, לכן שרק וצוקוש החליטו להוציא עוד שירים ביחד.
ב-29 בינואר 2019 הוציאו את השיר "עם האחים" בשיתוף הראפר הישראלי אודימן. ב-19 במרץ 2019 הוציאו את השיר "אל תשגע אותי", השיר כולל הופעות אורח של הראפרים טדי נגוסה, ויק, טי.או.בי, 9 מילימטר, דראפט וליעד מאיר. חודש לאחר מכן הוציאו את השיר "חמסה חמסה" בשיתוף הזמר אלמוג טבקה.
ב-11 ביולי 2019 הוציאו יחד עם הראפר סאבלימינל רמיקס לשירו "איך שהיא רוקדת (ביילה)", עם יציאת השיר, הצטרפו שרק וצוקוש ללייבל משפחת תאקט. שבוע לאחר מכן הוציאו את השיר "למה כל הדרמה".
ב-1 באוגוסט 2019 הוציאו את אלבום הבכורה שלהם, "בראש שלי". ב-27 במרץ 2020 הוציאו את הסינגל השישי מתוך האלבום, "ממשיך הלאה".
ב-15 באפריל 2020 הוציאו שני סינגלים, "איך אדע" ו-"Non Stop" (עם מיכאל סוויסה). ב-17 בדצמבר, הוציאו את אלבומם השני, "באנו לתקן".
ב-14 בינואר 2021 הוציאו סינגל יחד עם עדן נהרי "שלאקות". וב-14 בפברואר הוציאו גרסת רמיקס לשיר עם האמנים יאנג הפנר, ביג סאזו, בסטשי, מיכאל סוויסה ורון נשר.
דיסקוגרפיה > אלבומים

2019: בראש שלי
2020: באנו לתקן
הערות שוליים

↑  אורי שלמה, הם תקועים בראש שלנו | שרק & צוקוש, באתר עולם ההיפ הופ, ‏2019-08-02
| לייבל משפחת תאקט |
| --- | --- | --- |
| אמנים | סאבלימינל • האולטראס • שרק וצוקוש • יאנג דיג'יי |  |
| חברים לשעבר | אילן בבילון • גבריאל בטלר • הצל • שי 360 • סיוון • בוסקילז • עומרי "69" סגל • דן "מטרו" פרבר • רון "סקיי" נשר • איציק שמלי • מור אפרת ביטון • אופיר מלול |  |
| אלבומים | ישראלים עצבניים אחד אחד • האור מציון • האור והצל • אולסטארז • חי • בדיוק כשחשבתם שהכל נגמר • איציק שמלי • לא שם זין • דף חדש • כולם רוצים את האמת • סיפור אהבה • Jew-Niversal • נלחם בשביל עצמי • הכל טוב • צבע לחיים • איזה לילה הולך להיות • בראש שלי |  |
| אלבומי אוסף | אני תל אביבי • פזצטא • היצירה שלי |  |
| --- | --- |
בקרת זהויות :  NLI: 987010473289605171  MusicBrainz: 7c77062f-331b-42f3-b2e6-8b7e407c45d5  VIAF: 8209163813705739110008   WorldCat (עם VIAF): 8209163813705739110008
שירת הכלות

| --- | --- |

 בימוי:  קארין אלבו 
 תסריט:  קארין אלבו
 עריכה:  לוראן ברונה
 שחקנים ראשיים:  ליזי ברושר   סימון אבקריאן   אולימפ בורבל   קארין אלבו
 מוזיקה:  פרנסואז-אוד שאנפרו 
 צילום:  לוראן ברונה
 מדינה:  צרפת, תוניסיה 
 חברה מפיצה:  נטפליקס 
 שיטת הפצה:  וידאו על פי דרישה 
 הקרנת בכורה:  17 בדצמבר 2008
 משך הקרנה:  100 דקות
 שפת הסרט:  ערבית, צרפתית 
 סוגה:  סרט דרמה 
 דף הסרט ב־IMDb
 
שירת הכלות (בצרפתית: Le Chant des mariées) או שיר החתונה הוא סרט צרפתי-תוניסאי מאת קארין אלבו משנת 2008 על חברות של שתי נערות, אחת יהודיה והשנייה מוסלמית, בתוניס של מלחמת העולם השנייה.
עלילה

מרים ונור הן חברות עוד מילדות. מרים היהודיה מובטחת לראול, רופא מבוגר ממנה בהרבה. היא לא אוהבת אותו, והיא לא מבינה, למה היא צריכה להסכים לחתונה. נור המוסלמית אוהבת את ח'אלד, אך הוא מובטל, ואביה דורש שהוא יימצא קודם עבודה. 

ואז כובשים הגרמנים את תוניסיה, בנובמבר 1942, חאלד מוצא עבודה, אך גם מושפע אידאולוגית מהגרמנים ודבריו האנטישמיים מרעילים גם את נור.
חברות יהודית-מוסלמית

הבמאית יהודייה ממוצא אלג'יראי, אומרת:
"חברות מסוג זה, של שתי בנות בגיל ההתבגרות שכמעט נהפכות לאחיות, היא חיבור מאוד מיוחד, מעבר לעובדה שהאחת יהודייה והשנייה מוסלמית. גם לי היו חברות מוסלמיות כשגרתי בתוניסיה. יותר קל לפתח חברות כזו בארץ ערבית מאשר בארץ השרויה במלחמה כמו ישראל".
הערות שוליים

↑  דנה שוופי, עכבר העיר אונליין, היו לי פעם חברות, באתר הארץ, 9 ביולי 2009